A könyvet kiadja a HELMA Kiadó.

Cím: 8630 Balatonboglár Szabadság u. 75.

Telefon: +36(30)499-34-77

E-mail cím: info@alkosoft.hu

Webcím: www.helma.hu

A kiadásért felel a HELMA Kiadó ügyvezetője Dvariecki Bálint Kiadás dátuma 2021.

ISBN: 978-615-6361-44-8

2

Simson Sámson igazgató bácsi az iskola kapujában várta a diákokat.

Miután az utolsó nebuló is megérkezett, bezárta a kaput. Szerette a rendet s még annál is jobban a gyerekeket. Éppen ezért nagyon vigyázott rájuk.

Az utóbbi időben baljós hírek kaptak lábra, miszerint sötét varázslók ólálkodnak a környéken. Simson igazgató ugyan nem volt ijedős, de úgy gondolta, hogy nem árt az óvatosság. Ezért a tanítás idejére úgy gondoskodott diákjai biztonságáról, hogy mindennap saját kezével zárta be az iskolakaput. A kapu kulcsát pedig zsebébe rejtve egész nap magánál tartotta. A tudta nélkül senki nem juthatott se ki, se be.

Már éppen indult volna irodája felé, amikor meghallotta, hogy kívülről matat valaki a kapunál.

- Ki az? – szólt ki hangosan.

- Kálmán vagyok – hangzott a felelet. – Valaki feltartott útközben, ezért késtem…

Az igazgató bácsi kinyitotta a kaput, hogy beengedje kollégáját, a nyolcadikosok osztályfőnökét, majd körülkémlelt az utcán, hogy számíthat-e további későkre. Az utca azonban szokatlanul csendes és üres volt.

Schwarz Kálmán egyszerűen átlépett a félig kobold, félig tündér igazgató fölött, aki a maga 54 centis magasságával a térdéig sem ért. A büszke tündérek gyakran tették ezt a koboldokkal, félkoboldokkal. A tömzsi igazgató viszont nem vette a szívére, mert a legtöbb koboldtól eltérően nem volt sértődékeny alkat. Barátságos, derűs természete volt, és a mosoly szinte sosem fogyott le arcáról. Most is kuncogva követte pökhendi kollégáját, aki öntudatosan, szárnyait rezegtetve haladt a tanári szoba felé.

A tündérek hajlamosak voltak rá, hogy lenézzenek bárkit, akinek nincs szárnya, s nem tud repülni. Simson Sámson viszont sosem bánkódott emiatt. Ha repülni támadt kedve, felpattant kis motorjára, amit varázslatos üzemanyaga pillanatok alatt a levegőbe emelt, s az igazgató szabadon száguldozhatott a felhők között.

A tanárok már első órájukra indultak, amikor Schwarz és az igazgató belépett. Az igazgató bácsinak most nem volt órája, ezért a tanáriból nyíló szobája felé vette az irányt, Schwarz pedig a hátsó szekrényhez lépett, ahol a naplókat tartották. Igyekeznie kellett volna, ha nem akar 3